En lastbilchauffør fra byggemarkedet Stark fik sig i går en ubehagelig overraskelse. Chaufføren havde taget lastbilen med sig hjem til sin bopæl i Hou. Her blev han vækket omkring midnat af nogle naboer, der havde set, at lastbil var blevet stjålet. Politiet sendte efterfølgende patruljer op til området, hvor de kort efter fandt lastbilen. Politiet kunne anholde fire unge mænd, alle omkring 20 år, i forbindelse med tyveriet. Ifølge vagtleder ved Nordjyllands Politi, Peter Redder, er alle fire "særdeles godt kendt" af politiet i forvejen. Politiet skal senere i dag tage stilling til, om tyvene skal fremstilles i grundlovsforhør.

Referat:
Fire unge drenge stjal lastbil fra Stark